بنی تھی کچھ اک اُس سے مدت کے بعد میر تقی میر غزلیں
بنی تھی کچھ اک اس سے مدت کے بعد 
سو پھر بگڑی پہلی ہی صحبت کے بعد 
جدائی کے حالات میں کیا کہوں 
قیامت تھی ایک ایک ساعت کے بعد 
موا کوہ کن بے ستوں کھود کر 
یہ راحت ہوئی ایسی محنت کے بعد 
لگا آگ پانی کو دوڑے ہے تو 
یہ گرمی تری اس شرارت کے بعد 
کہے کو ہمارے کب ان نے سنا 
کوئی بات مانی سو منت کے بعد 
سخن کی نہ تکلیف ہم سے کرو 
لہو ٹپکے ہے اب شکایت کے بعد 
نظر میرؔ نے کیسی حسرت سے کی 
بہت روئے ہم اس کی رخصت کے بعد